title: Rozhodnutie Rady 2014/913/SZBP z 15. decembra 2014 na podporu Haagskeho kódexu správania a nešírenia balistických rakiet v rámci vykonávania stratégie EÚ proti šíreniu zbraní hromadného ničenia

text:
               17.12.2014

               SK

               Úradný vestník Európskej únie

               L 360/44

         ROZHODNUTIE RADY 2014/913/SZBP
   z 15. decembra 2014
   na podporu Haagskeho kódexu správania a nešírenia balistických rakiet v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia“), ktorá v kapitole III obsahuje zoznam opatrení zameraných na boj proti šíreniu týchto zbraní, ktoré je potrebné prijať nielen v rámci Únie (EÚ), ale aj v tretích krajinách.

               (2)

               Únia túto stratégiu aktívne vykonáva a zavádza opatrenia uvedené v jej kapitolách II a III, ako je napríklad uvoľňovanie finančných zdrojov na podporu konkrétnych projektov, ktoré povedú k zlepšeniu multilaterálneho systému nešírenia zbraní a multilaterálnych opatrení na budovanie dôvery. Haagsky kódex správania proti šíreniu balistických rakiet (ďalej len „kódex“ alebo „HCoC“) a Režim kontroly raketových technológií (ďalej len „MTCR“) sú integrálnymi súčasťami uvedeného multilaterálneho systému nešírenia zbraní. Cieľom kódexu a MTCR je prevencia a obmedzovanie šírenia systémov balistických rakiet schopných dopravovať zbrane hromadného ničenia (ďalej len „ZHN“) a súvisiacich technológií.

               (3)

               Rada 17. novembra 2003 prijala spoločnú pozíciu 2003/805/SZBP (1). V uvedenej spoločnej pozícii sa okrem iného vyzýva na presadzovanie podpísania kódexu správania čo najväčším počtom krajín, najmä tými, ktoré disponujú kapacitami v oblasti balistických rakiet, ako aj na ďalší rozvoj a vykonávanie kódexu správania, najmä jeho opatrení na budovanie dôvery, a na presadzovanie užšieho vzťahu medzi kódexom správania a multilaterálnym systémom OSN nešírenia zbraní.

               (4)

               Rada 8. decembra 2008 prijala závery a dokument s názvom Nové smery činnosti Európskej únie v boji proti šíreniu zbraní hromadného ničenia a ich nosičov. V dokumente sa okrem iného uvádza, že šírenie zbraní hromadného ničenia a ich nosičov naďalej predstavuje jednu z najväčších bezpečnostných výziev a že politika nešírenia je zásadnou súčasťou spoločnej zahranične a bezpečnostnej politiky. Vzhľadom na dosiahnutý pokrok a trvalé úsilie o vykonávanie „nových smerov činnosti“ Rada v decembri 2010 súhlasila s predĺžením ich obdobia vykonávania do konca roku 2012.

               (5)

               Rada 18. decembra 2008 prijala rozhodnutie 2008/974/SZBP (2) na podporu kódexu v rámci vykonávania stratégie.

               (6)

               Rada 23. júla 2012 prijala rozhodnutie 2012/423/SZBP (3). Uvedené rozhodnutie umožnilo úspešnú propagáciu všeobecného uplatňovania kódexu a dodržiavania jeho zásad. Prioritou Únie je pokračovať v dialógu medzi signatárskymi a nesignatárskymi štátmi v záujme ďalšieho presadzovania všeobecného uplatňovania kódexu, ako aj jeho lepšieho vykonávania a rozvíjania. Toto rozhodnutie by malo byť príspevkom k tomuto procesu.

               (7)

               Vo všeobecnejšej rovine predstavuje pretrvávajúce šírenie balistických rakiet schopných dopravovať ZHN dôvod stále väčšieho znepokojenia medzinárodného spoločenstva, a to predovšetkým aktuálne raketové programy na Blízkom východe, v severovýchodnej a juhovýchodnej Ázii vrátane Iránu, Sýrie a Kórejskej ľudovodemokratickej republiky (ďalej len „KĽDR“).

               (8)

               Bezpečnostná rada OSN v rezolúcii BR OSN 1540 (2004) zdôraznila a v rezolúcii BR OSN 1977 (2011) opätovne pripomenula, že šírenie jadrových, chemických a biologických zbraní, ako aj ich nosičov predstavuje hrozbu pre medzinárodný mier a bezpečnosť, a zaviazala štáty, aby okrem iného žiadnymi prostriedkami nepodporovali neštátnych aktérov pri vývoji, nadobúdaní, výrobe, držbe, doprave, prenose alebo využívaní jadrových, chemických alebo biologických zbraní a ich nosičov. Hrozba, ktorú pre medzinárodný mier a bezpečnosť predstavujú jadrové, chemické a biologické zbrane a ich nosiče, sa opätovne potvrdila v rezolúcii BR OSN 1887 (2009) o nešírení jadrových zbraní a jadrovom odzbrojení. Bezpečnostná rada OSN okrem toho v rezolúciách BR OSN 1929 (2010) a 1718 (2006) – vychádzajúc okrem iného z rezolúcií BR OSN 1540 (2004), 1977 (2011) a 1887 (2009) – rozhodla, že Irán a KĽDR by nemali vykonávať žiadne činnosti súvisiace s balistickými raketami schopnými dopravovať jadrové zbrane, vrátane odpaľovania s použitím technológie balistických rakiet, a že štáty by mali prijať všetky nevyhnutné opatrenia na predchádzanie prenosu technológií alebo technickej pomoci Iránu a KĽDR v súvislosti s takýmito činnosťami.

               (9)

               Vo všeobecnejšom zmysle by toto rozhodnutie malo slúžiť na podporu širokej škály činností zameraných na boj proti šíreniu balistických rakiet,

         PRIJALA TOTO ROZHODNUTIE:
   Článok 1
   1.   Na účely zabezpečenia trvalého a praktického vykonávania určitých prvkov stratégie uvedených v prílohe Únia:

               a)

               podporuje činnosti na podporu kódexu a MTCR, a to predovšetkým s cieľom:

                           i)

                           presadzovať všeobecnú platnosť kódexu, a najmä pristúpenie ku kódexu zo strany všetkých štátov, ktoré disponujú spôsobilosťami v oblasti balistických rakiet;

                           ii)

                           podporovať vykonávanie a zvyšovať viditeľnosť kódexu;

                           iii)

                           presadzovať dodržiavanie usmernení MTCR a ich prílohy;

               b)

               vo všeobecnejšom zmysle podporuje širokú škálu činností v boji proti šíreniu balistických rakiet zameraných najmä na zvyšovanie povedomia o tejto hrozbe, zintenzívnenie úsilia o zvýšenie účinnosti multilaterálnych nástrojov, zvyšovanie podpory iniciatívam na riešenie týchto špecifických výziev a pomoc krajinám, ktoré prejavia záujem, pri vnútroštátnom posilňovaní ich príslušných režimov kontroly vývozu.

         2.   V tejto súvislosti bude Únia podporovať projekty, ktoré zahŕňajú tieto činnosti:

               a)

               činnosti na podporu kódexu:

                           i)

                           pripraviť a uverejniť „uvítací balík“ pre osvetové činnosti zameraný na nesignatárske štáty, v ktorom sa budú taktiež pripomínať povinností signatárskych štátov;

                           ii)

                           zorganizovať sprievodné osvetové podujatia vo Viedni popri výročnom zasadnutí signatárskych štátov HCoC;

                           iii)

                           zorganizovať sprievodné osvetové podujatia na podporu HCoC v rámci zasadnutí prvého výboru Valného zhromaždenia OSN;

                           iv)

                           zorganizovať prípadne až tri regionálne osvetové semináre založené na prioritách EÚ (môžu sa konať v Ázii, krajinách Perzského zálivu a v Latinskej Amerike);

                           v)

                           nabádať zástupcov signatárskych aj nesignatárskych štátov rozvojového sveta, aby sa zúčastnili na výročnom zasadnutí HCoC a na osvetových seminároch;

                           vi)

                           organizovať stretnutia na zvyšovanie povedomia určené štátom, ktoré sa k HCoC pripojili v nedávnej minulosti, s cieľom pomôcť im pri plnení ich povinností; tieto stretnutia sa môžu konať aj popri výročnom zasadnutí HCoC vo Viedni;

                           vii)

                           podporovať koordináciu propagačného úsilia HCoC s činnosťami výboru rezolúcie BR OSN 1540, a to aj prostredníctvom financovania účasti expertov HCoC na návštevách výboru 1540 v jednotlivých krajinách;

                           viii)

                           podporovať zabezpečený internetový informačný a komunikačný mechanizmus HCoC (e-ICC), aj prostredníctvom technického vývoja webovej stránky;

               b)

               činnosti na podporu nešírenia balistických rakiet vo všeobecnosti:

                           i)

                           zorganizovať popri multilaterálnych fórach prípadne až štyri semináre na zvyšovanie povedomia o šírení balistických rakiet, ktoré môžu súvisieť s osvetovými podujatiami o HCoC uvedenými v písmene a), ako je napr. seminár popri zasadnutí VZ OSN či zasadnutia prípravných výborov konferencie o zmluve o odzbrojení alebo nešírení;

                           ii)

                           zorganizovať prípadne až tri regionálne semináre na zvýšenie povedomia o šírení balistických rakiet a na podporu diskusie o spôsoboch lepšieho zvládania hrozby šírenia balistických rakiet na regionálnej úrovni, pričom tieto semináre môžu byť prepojené s inými osvetovými aktivitami EÚ v oblasti HCoC; tieto semináre sa v súčinnosti s dotknutými štátmi môžu uskutočniť v Ázii, Perzskom zálive a Latinskej Amerike;

                           iii)

                           vypracovať štyri dokumenty s podnetmi na zamyslenie o možných ďalších multilaterálnych opatreniach na predchádzanie hrozbe šírenia balistických rakiet a na presadzovanie odzbrojenia v tejto oblasti, sústreďujúc sa pritom predovšetkým na možné opatrenia na budovanie dôvery a skúmajúc možnosť prijať ako prvý krok regionálny prístup, napr. v regiónoch s osobitným významom pre Úniu a/alebo v regiónoch, v ktorých sa dá v blízkej budúcnosti očakávať pokrok;

                           iv)

                           zorganizovať prípadne až tri stretnutia expertov, predovšetkým z vedeckej obce a/alebo kozmického priemyslu, so zameraním na zvyšovanie povedomia s cieľom predchádzať prenosu technológií dvojakého použitia a súvisiacich znalostí v ranom štádiu;

                           v)

                           podporiť prístup akademických pracovníkov z rozvojových krajín pracujúcich v oblasti nešírenia rakiet k projektom centier excelentnosti v EÚ;

                           vi)

                           v koordinácii s centrami excelentnosti v EÚ zorganizovať cielené misie expertov v tretích krajinách na účely výmeny informácií a nadobudnutých skúseností v oblasti kontroly vývozu raketových technológií a tovarov dvojakého použitia a pomoci týmto krajinám pri budovaní vlastných národných spôsobilostí;

                           vii)

                           podporovať odbornú prípravu expertov v oblasti nešírenia balistických rakiet prostredníctvom účasti na programoch EÚ, ako sú napr. programy Európskej akadémie bezpečnosti a obrany alebo členských štátov Únie (ďalej len „členské štáty“).

         Podrobný opis projektov je uvedený v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Za technické vykonávanie projektov uvedených v článku 1 ods. 2 zodpovedá Fondation pour la recherche stratégique (Nadácia pre strategický výskum – FRS), ktorá túto úlohu plní pod vedením VP. VP a FRS uzavrú na tento účel potrebné dojednania.
   Článok 3
   1.   Finančná referenčná suma na vykonávanie projektov uvedených v článku 1 ods. 2 je 990 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s FRS dohodu o financovaní. V tejto dohode sa stanoví, že FRS zabezpečí viditeľnosť príspevku EÚ, ktorá bude zodpovedať jeho výške.
   4.   Komisia vyvinie úsilie na to, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o akýchkoľvek ťažkostiach, ktoré v rámci tohto procesu vzniknú, ako aj o dátume uzavretia dohody o financovaní.
   Článok 4
   1.   VP podáva Rade správu o vykonávaní tohto rozhodnutia na základe pravidelných správ, ktoré vypracúva FRS. Tieto správy tvoria podklad pre hodnotenie, ktoré vykoná Rada.
   2.   Komisia poskytuje informácie o finančných aspektoch projektov uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 30 mesiacov odo dňa uzavretia dohody o financovaní uvedenej v článku 3 ods. 3. Účinnosť však stráca šesť mesiacov po nadobudnutí účinnosti v prípade, ak sa v tejto lehote neuzavrie dohoda o financovaní.

      V Bruseli 15. decembra 2014

            Za Radu

            predsedníčka

         F. MOGHERINI

      (1)  Spoločná pozícia Rady 2003/805/SZBP zo 17. novembra 2003 o všeobecnom uplatňovaní a posilňovaní multilaterálnych dohôd v oblasti nešírenia zbraní hromadného ničenia a nosičov zbraní (Ú. v. EÚ L 302, 20.11.2003, s. 34).

      (2)  Rozhodnutie Rady 2008/974/SZBP z 18. decembra 2008 na podporu Haagskeho kódexu správania proti šíreniu balistických rakiet v rámci vykonávania stratégie EÚ proti šíreniu zbraní hromadného ničenia (Ú. v. EÚ L 345, 23.12.2008, s. 91).

      (3)  Rozhodnutie Rady 2012/423/SZBP z 23. júla 2012 na podporu nešírenia balistických rakiet v rámci vykonávania stratégie EÚ proti šíreniu zbraní hromadného ničenia a spoločnej pozície Rady 2003/805/SZBP (Ú. v. EÚ L 196, 24.7.2012, s. 74).

      PRÍLOHA
      1.   CIELE
      Únia je silný zástanca nešírenia balistických rakiet. Jej úsilie v tomto ohľade zahŕňa stratégiu a spoločnú pozíciu 2003/8058/SZBP. Rada okrem toho schválila dokument s názvom Nové smery činnosti Európskej únie v boji proti šíreniu zbraní hromadného ničenia a ich nosičov a Únia podporila rezolúciu BR OSN 1540 (2004), ktorá už bola potvrdená v rezolúcii BR OSN 1977 (2010).
      Únia považuje režim MTCR za dôležitý mnohostranný nástroj, ktorého účelom je obmedzovať šírenie systémov balistických rakiet a súvisiacich technológií a know-how prostredníctvom zavedenia a uplatňovania predpisov v oblasti kontroly vývozu citlivých materiálov. 19 členských štátov je členom režimu MTCR a všetky členské štáty prostredníctvom nariadenia Rady (ES) č. 428/2009 (1) uplatňujú kontrolný vývozný zoznam MTCR.
      Únia taktiež dôrazne podporuje kódex od samého počiatku a pravidelne vyjadruje znepokojenie v súvislosti so šírením balistických rakiet. Únia považuje kódex za kľúčové opatrenie pre transparentnosť a budovanie dôvery. Všetky členské štáty kódex podpísali a vykonávajú ho v dobrej viere.
      Únia sa v minulosti usilovala odstrániť zostávajúce nedostatky vo vzťahu k vykonávaniu kódexu a jeho všeobecnej povahe organizáciou pracovných seminárov, expertných stretnutí a regionálnych osvetových seminárov. Tieto činnosti, ktoré sa organizujú podľa rozhodnutia 2008/974/SZBP a ktoré vykonáva nadácia FRS, sa ukázali ako účinné a relevantné.
      Únia, povzbudená výsledkami týchto aktivít, pokračovala vo svojej iniciatíve a podporovala nasledujúce tri aspekty kódexu:

                  a)

                  všeobecné uplatňovanie kódexu;

                  b)

                  vykonávanie kódexu;

                  c)

                  posilnenie a lepšie fungovanie kódexu.

            To sa vykonalo na základe rozhodnutia 2012/423/SZBP, ktoré umožnilo vypracovanie niekoľkých iniciatív na podporu HCoC vrátane:

                  a)

                  vývoja špecializovanej zabezpečenej webovej stránky;

                  b)

                  zorganizovania viacerých sprievodných podujatí vo Viedni, Ženeve a New Yorku zameraných na podporu kódexu vo vzťahu k nesignatárskym štátom,

                  c)

                  seminára na zvýšenie povedomia pre africké a blízkovýchodné krajiny v Paríži,

                  d)

                  regionálnych seminárov v Singapure, Abú Zabí a Lime,

                  e)

                  prípravy dokumentov s podnetmi na zamyslenie.

            Rozhodnutie 2012/423/SZBP prispelo k zvýšeniu povedomia o kódexe a k jeho presadzovaniu v tretích krajinách. Únia prostredníctvom uvedeného rozhodnutia podporovala Francúzsko, Japonsko, Kostariku, Maďarsko, Peru a Rumunsko v ich činnosti, ktorú vykonávali ako predsedajúce krajiny HCoC. Zvýšením viditeľnosti HCoC sa podporilo pristupovanie nových členov ku kódexu.
      Vzhľadom na dosiahnuté výsledky a na pretrvávajúce šírenie balistických rakiet schopných dopravovať ZHN, ktoré predstavuje dôvod na stále väčšie obavy medzinárodného spoločenstva, predovšetkým v súvislosti s pokračujúcimi raketovými programami na Blízkom východe, v severovýchodnej a juhovýchodnej Ázii vrátane Iránu a KĽDR, sa budú vykonávať tieto činnosti:

                  a)

                  projekt č. 1 Informácie a komunikácia;

                  b)

                  projekt č. 2 Zintenzívnenie boja proti šíreniu balistických rakiet;

                  c)

                  projekt č. 3 všeobecné uplatňovanie HCoC – osvetové činnosti;

            Prekračujúc rámec obyčajnej podpory pristúpenia ku kódexu a režimu MTCR sa týmto novým rozhodnutím umožňuje prehĺbiť medzinárodnú diskusiu o šírení rakiet a zaangažovať nové regióny a nové spoločenstvá.
      2.   OPIS PROJEKTU
      2.1.   Projekt č. 1: Informácie a komunikácia
      2.1.1.   Cieľ projektu
      Kódex predstavuje dôležitý nástroj obmedzovania šírenia balistických rakiet a súvisiacich technológií prostredníctvom opatrení na budovanie dôvery a podporu transparentnosti. Na jeho podporu je však potrebné urobiť viac, a to predovšetkým s cieľom:

                  a)

                  presadzovať všeobecné uplatňovanie kódexu, a najmä pristúpenie ku kódexu zo strany všetkých štátov, ktoré disponujú spôsobilosťami v oblasti balistických rakiet a kozmu;

                  b)

                  podporovať vykonávanie kódexu vo všetkých jeho aspektoch;

                  c)

                  posilniť viditeľnosť kódexu.

            2.1.2.   Opis projektu
      V projekte sa ustanovujú tri typy činností:

                  a)

                  príprava, tvorba, tlač a distribúcia prípadne až 1 500 letákov, na ktorých bude opísaná podpora Únie poskytnutá kódexu. Leták bude obsahovať aj:

                              i)

                              opis HCoC;

                              ii)

                              ciele HCoC;

                              iii)

                              opis výročných vyhlásení, oznámení pred vypustením a dobrovoľných pozorovateľských návštev;

                              iv)

                              európsku stratégiu voči HCoC a šíreniu nosičov ZHN;

                              v)

                              popis krokov, ktoré je potrebné vykonať na účely pristúpenia ku kódexu;

                              vi)

                              kontaktné údaje pre nesignatárske štáty.

                  b)

                  príprava, tvorba, tlač a distribúcia prípadne až 1 000 tlačených verzií „uvítacieho balíka“ pre osvetové činnosti zamerané na nesignatárske štáty, ako aj jeho verzie na USB kľúči, a to aj s pripomenutím povinností signatárskych štátov. Balík bude k dispozícii aj online, pričom bude zahŕňať všetky potrebné informácie o kódexe a relevantných kontaktných miestach. „Uvítací balík“ bude zahŕňať leták opísaný v písmene a);

                  c)

                  podpora a aktualizácia zabezpečeného internetového informačného a komunikačného mechanizmu HCoC („electronic Immediate Central Contact“ – e-ICC), a to aj prostredníctvom technického skvalitnenia webovej stránky v úzkej spolupráci so Spolkovým ministerstvom zahraničných vecí Rakúska.

            2.1.3.   Očakávané výsledky projektu/ukazovatele

                  a)

                  prostredníctvom širokej distribúcie „uvítacieho balíka“ počas rozličných podujatí sa dosiahne vyššie povedomie partnerov o pridanej hodnote HCoC a úlohe Únie;

                  b)

                  lepšie zabezpečená webová stránka HCoC zlepší výmenu relevantných informácií medzi partnermi;

                  c)

                  využitie „uvítacieho balíka“ zo strany predsedníctva HCoC, rakúskeho sekretariátu („Immediate Central Contact“ – ICC), Únie a ďalších partnerov podľa potreby pri ich osvetových činnostiach.

            2.1.4.   Adresáti projektu
      Adresáti projektu sú tak signatárske, ako aj nesignatárske štáty HCoC.
      2.2.   Projekt č. 2: Zintenzívnenie boja proti šíreniu balistických rakiet
      2.2.1.   Účel projektu
      Pokračujúce šírenie a operačné používanie balistických rakiet schopných dopravovať ZHN predstavuje dôvod na stále väčšie obavy medzinárodného spoločenstva, najmä v súvislosti s aktuálnymi raketovými programami na Blízkom východe, v severovýchodnej a juhovýchodnej Ázii vrátane Iránu a KĽDR.
      Vo všeobecnejšej rovine bude projekt podporovať širokú škálu činností v boji proti šíreniu balistických rakiet zameraných predovšetkým na zvyšovanie povedomia o tejto hrozbe, zintenzívnenie úsilia o zvýšenie účinnosti multilaterálnych nástrojov, zvyšovanie podpory iniciatívam na riešenie týchto špecifických výziev a pomoc krajinám, ktoré prejavia záujem, pri vnútroštátnom posilňovaní ich príslušných režimov kontroly vývozu.
      2.2.2.   Opis projektu
      Uverejnenie dvoch dokumentov s podnetmi na zamyslenie za rok (štyroch za celé obdobie trvania projektu). Témami by mohli byť:

                  a)

                  využívanie existujúcich zón bez ZHN ako príkladu a možného rámca pre ďalšie iniciatívy týkajúce sa zákazu balistických rakiet;

                  b)

                  ďalšie multilaterálne kroky na predchádzanie hrozbe šírenia rakiet a na podporu úsilia o odzbrojenie v oblasti balistických rakiet s osobitným zameraním na potenciálne opatrenia na budovanie dôvery;

                  c)

                  mechanizmy kontroly vývozu a tranzitu;

                  d)

                  úloha nehmotného prenosu technológie (Intangible Transfer of Technology – ITT) v oblasti balistických rakiet.

            2.2.3.   Očakávané výsledky projektu/ukazovatele

                  a)

                  podpora mnohostranného úsilia o obmedzenie šírenia balistických rakiet, vrátane HCoC a režimu MTCR, zvyšuje vplyv EÚ v oblasti nešírenia rakiet;

                  b)

                  povzbudzovanie diskusie o nových iniciatívach s cieľom posilňovať kódex a režim MTCR a otvárať dvere ďalším iniciatívam;

                  c)

                  posilnenie nešírenia rakiet;

                  d)

                  uverejnenie aspoň 4 dokumentov s podnetmi na zamyslenie;

                  e)

                  zvýšením povedomia o otázkach prenosu technológií dvojakého použitia a súvisiacich znalostí sa predíde neúmyselnému prenosu medzi členskými štátmi a zvýši sa celosvetové povedomie o mechanizme kontroly vývozu.

            2.2.4.   Adresáti projektu
      Únia a členské štáty budú mať úžitok z dokumentov s podnetmi na zamyslenie; o širšej distribúcii rozhodne VP v úzkej konzultácii s členskými štátmi v rámci príslušnej pracovnej skupiny Rady. Konečné rozhodnutie bude vychádzať z návrhov, ktoré v súlade s článkom 2 ods. 2 tohto rozhodnutia vypracuje vykonávajúci subjekt.
      2.3.   Projekt č. 3: Všeobecné uplatňovanie HCoC – osvetové činnosti
      2.3.1.   Účel projektu
      Projektom sa zvýši povedomie o nešírení rakiet a o HCoC prostredníctvom niekoľkých podujatí zameraných na zapojenie nesignatárskych štátov. Na tento účel sa vo Viedni a New Yorku popri významných podujatiach zorganizujú podujatia s cieľom zapojiť delegácie OSN.
      2.3.2.   Opis projektu
      Projekt ponúka tri typy podujatí:

                  a)

                  financovanie štyroch osvetových podujatí (dve v každom meste) na podporu HCoC a nešírenia balistických rakiet, ktoré sa uskutočnia:

                              i)

                              v New Yorku v rámci zasadnutí prvého výboru Valného zhromaždenia OSN alebo zasadnutí prípravných výborov zmluvy o nešírení;

                              ii)

                              vo Viedni popri HCoC alebo ďalších relevantných činnostiach OSN vo Viedni.

                        Pokiaľ ide o organizáciu seminárov:

                              i)

                              každý seminár bude trvať pol dňa a zúčastní sa na ňom do 80 účastníkov z misií štátov pri OSN v New Yorku a Viedni, a to popri vybratej skupine rečníkov a úradníkov EÚ;

                              ii)

                              pozvaných bude najviac 6 rečníkov;

                              iii)

                              pozve sa zástupca úradujúcej predsedajúcej krajiny HCoC;

                              iv)

                              na základe tohto rozhodnutia sa zorganizujú obedy alebo večere s obmedzenou účasťou s vysokopostavenými úradníkmi z vybraných krajín pod vedením vysokopostavených zástupcov a expertov EÚ.
                              Vykonávajúci subjekt na tento účel navrhne pre každé podujatie zoznam krajín, z ktorých niektoré budú nesignatárskymi štátmi. To umožní zvolať vysokopostavených zástupcov, ktorí sa zaoberajú otázkami nešírenia.

                  b)

                  Poskytnú sa finančné prostriedky na tri regionálne osvetové semináre, ktoré by sa mohli uskutočniť v Latinskej Amerike (napr. v Argentíne, Brazílii, Čile, Mexiku alebo nečlenskej krajine v karibskej oblasti), na Blízkom východe (napr. v krajinách Perzského zálivu, Bahrajne, Katare alebo Saudskej Arábii) a Ázii (napr. v Indonézii alebo Vietname). Miesto konania sa určí po dohode s VP a v úzkej konzultácii s členskými štátmi v rámci príslušnej pracovnej skupiny Rady. Seminár sa bude venovať trendom v šírení rakiet so zameraním na regionálne otázky, ako aj HCoC a praktickým informáciám o tom, čo znamená byť signatárskym štátom. Signatárskej štáty regiónu sa pozvú na vládnej úrovni, aby nesignatárskym štátom predali svoje skúsenosti. Pozve sa aj úradujúci predseda HCoC, ktorý vystúpi s vyhlásením a ktorý bude zasadnutiu predsedať. Medzi pozvaných účastníkov by mohli patriť úradníci, diplomatickí pracovníci, vojenský personál, zástupcovia medzinárodných organizácií, zástupcovia EÚ, akademickí pracovníci atď.
                  Pokiaľ ide o organizáciu seminárov:

                              i)

                              každý seminár bude trvať jeden deň;

                              ii)

                              pozvaných bude najviac 50 osôb;

                              iii)

                              pozve sa úradujúci predseda HCoC, ktorý vystúpi s vyhlásením.

                  c)

                  Najviac 10 cielených expertných misií pre nesignatárskej štáty. Zamerané budú predovšetkým na relevantné priemyselné odvetvia, vedeckú obec, expertov na kontrolu vývozu a zástupcov občianskej spoločnosti. Dvaja experti v oblasti nešírenia balistických rakiet z vykonávajúcej agentúry a jeden expert EÚ uskutočnia v cieľových krajinách v koordinácii s centrami excelentnosti EÚ terénne misie. Možnými destináciami môžu okrem iného byť Alžírsko, Bahrajn, Bolívia, Brazília, Čína, Egypt, India, Indonézia, Izrael, Juhoafrická republika, Katar, Malajzia, Mexiko, Saudská Arábia a Thajsko. O konečnom zozname krajín sa rozhodne v úzkej spolupráci s VP, pričom existuje aj možnosť spoločného postupu v rámci osvetového úsilia výboru rezolúcie OSN 1540. Medzi účastníkov by mohli patriť úradníci, diplomatickí pracovníci, vojenský personál, akademickí pracovníci, zástupcovia priemyslu, výskumu a pod. z navštívenej krajiny. Prioritu budú mať úradníci a politickí zástupcovia, diplomatickí pracovníci, príslušný vojenský personál atď.
                  Pokiaľ ide o organizáciu seminárov:

                              i)

                              každý seminár bude trvať jeden deň;

                              ii)

                              pozvaných bude najviac 25 osôb;

                              iii)

                              pozvaní budú 3 experti;

                              iv)

                              pozve sa zástupca úradujúcej predsedajúcej krajiny HCoC.

            2.3.3.   Očakávané výsledky projektu/ukazovatele

                  a)

                  v New Yorku a Viedni sa zorganizujú aspoň 4 osvetové podujatia;

                  b)

                  uskutočnia sa 3 regionálne podujatia, na ktorých sa zúčastní významný počet zástupcov diplomatickej a akademickej obce a ktoré umožnia nové perspektívy v súvislosti s pristúpením;

                  c)

                  na posilnenie všeobecného uplatňovania HCoC sa uskutoční 10 expertných misií. Na týchto misiách sa zúčastní aspoň 20 osôb s rozhodovacími právomocami a úradníkov a zvýši sa miera angažovanosti úradníkov a osôb s rozhodovacími právomocami v navštívených krajinách;

                  d)

                  zvýši sa povedomie o trendoch v šírení rakiet a konkrétne o kódexe so zreteľom na nesignatárske štáty a podporia sa diskusie o ďalšom úsilí o obmedzenie šírenia rakiet;

                  e)

                  projektom sa posilní diskusia v rámci Únie i mimo nej o budúcich iniciatívach;

                  f)

                  projektom sa zvýrazní závažnosť šírenia rakiet ako strategickej výzvy.

            2.3.4.   Adresáti projektu
      Tieto podujatia sa budú zameriavať predovšetkým na nesignatárske štáty, hoci z politických dôvodov sa na niektorých podujatiach môžu zúčastniť aj signatárske štáty. Účastníkmi by mali byť predovšetkým vládni experti a vyšší úradníci.
      Konečný výber cieľových štátov sa uskutoční v úzkej konzultácii medzi vykonávajúcim subjektom a VP, v úzkej súčinnosti s členskými štátmi v rámci príslušnej pracovnej skupiny Rady.
      3.   TRVANIE
      Celková odhadovaná dĺžka vykonávania projektov je 30 mesiacov.
      4.   VYKONÁVAJÚCI SUBJEKT

                  a)

                  technickou realizáciou projektov sa poverí FRS;

                  b)

                  o otázke spolufinancovania rozhodne FRS;

                  c)

                  vykonávajúci subjekt pripraví:

                              i)

                              štvrťročné správy o vykonávaní projektov;

                              ii)

                              záverečnú správu najneskôr mesiac po ukončení vykonávania projektov;

                  d)

                  správy sa zašlú VP;

                  e)

                  FRS zabezpečí viditeľnosť príspevku Únie zodpovedajúcu jeho výške.

            5.   ÚČASTNÍCI TRETÍCH STRÁN
      Projekty sa budú v plnej výške financovať podľa tohto rozhodnutia. Expertov zo signatárskych štátov kódexu, ako aj z nesignatárskych štátov možno považovať za účastníkov tretej strany. Budú pracovať podľa štandardných pravidiel FRS.

         (1)  Nariadenie Rady (ES) č. 428/2009 z 5. mája 2009, ktorým sa stanovuje režim Spoločenstva na kontrolu vývozov, prepravy, sprostredkovania a tranzitu položiek s dvojakým použitím (Ú. v. EÚ L 134, 29.5.2009, s. 1).


title: Rozhodnutie Rady 2006/675/SZBP z  10. augusta 2006 o prijatí príspevku Švajčiarskej konfederácie na vojenskú operáciu Európskej únie na podporu misie Organizácie Spojených národov v Konžskej demokratickej republike (MONUC) počas volebného procesu (operácia EUFOR RD Kongo)

text:
               7.10.2006

               SK

               Úradný vestník Európskej únie

               L 276/109

      ROZHODNUTIE RADY 2006/675/SZBP
   z 10. augusta 2006
   o prijatí príspevku Švajčiarskej konfederácie na vojenskú operáciu Európskej únie na podporu misie Organizácie Spojených národov v Konžskej demokratickej republike (MONUC) počas volebného procesu (operácia EUFOR RD Kongo)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 13 ods. 3,
   keďže:

               (1)

               Politický a bezpečnostný výbor v súlade s tretím pododsekom článku 25 zmluvy a podľa článku 10 ods. 2 jednotnej akcie Rady 2006/319/SZBP z 27. apríla 2006 o vojenskej operácii Európskej únie na podporu misie Organizácie Spojených národov v Konžskej demokratickej republike (MONUC) počas volebného procesu (1), prijal 30. mája 2006 rozhodnutie MONUC SPT/1/2006 (2) a rozhodnutie MONUC SPT/2/2006 (3).

               (2)

               Na základe odporúčaní veliteľa operácie EÚ a Vojenského výboru Európskej únie (VVEÚ) o príspevku Švajčiarskej konfederácie by sa mal príspevok Švajčiarskej konfederácie prijať.

               (3)

               V súlade s článkom 6 Protokolu o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na vypracovaní a vykonávaní rozhodnutí a akcií Európskej únie, ktoré majú obranné dôsledky,

         ROZHODLA TAKTO:
   Článok 1
   1.   Ponuka Švajčiarskej konfederácie na príspevok na operáciu EUFOR RD Kongo sa týmto prijíma.
   2.   Švajčiarska konfederácia bude zastúpená vo Výbore prispievateľov, ktorý sa zriadil rozhodnutím MONUC SPT/2/2006.
   Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 10. augusta 2006

            Za Radu

            predseda

         E. TUOMIOJA

      (1)  Ú. v. EÚ L 116, 29.4.2006, s. 98.

      (2)  Ú. v. EÚ L 197, 19.7.2006, s. 14.

      (3)  Ú. v. EÚ L 194, 14.7.2006, s. 31.


title: Rozhodnutie Komisie (EÚ) 2016/397 zo 16. marca 2016, ktorým sa mení rozhodnutie 2014/312/EÚ, ktorým sa ustanovujú ekologické kritériá udeľovania environmentálnej značky EÚ vnútorným a vonkajším náterovým farbám a lakom [oznámené pod číslom C(2016) 1510] (Text s významom pre EHP)

text:
                  18.3.2016

                  SK

                  Úradný vestník Európskej únie

                  L 73/100

            ROZHODNUTIE KOMISIE (EÚ) 2016/397
      zo 16. marca 2016,
      ktorým sa mení rozhodnutie 2014/312/EÚ, ktorým sa ustanovujú ekologické kritériá udeľovania environmentálnej značky EÚ vnútorným a vonkajším náterovým farbám a lakom

            [oznámené pod číslom C(2016) 1510]

      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
      po porade s Výborom Európskej únie pre environmentálne označovanie,
      keďže:

                  (1)

                  V rozhodnutí 2014/312/EÚ (2) sa stanovili ekologické kritériá udeľovania environmentálnej značky EÚ vnútorným a vonkajším náterovým farbám a lakom. Po prijatí rozhodnutia 2014/312/EÚ spoločnosti DPx Fine Chemicals Austria GmbH, LSR Associates Ltd. a Novasol S.A. spoločne predložili Európskej chemickej agentúre registračnú dokumentáciu v súlade s nariadením Európskeho parlamentu a Rady (ES) č. 1907/2006 (3). Uvedená registračná dokumentácia obsahuje revidovanú samoklasifikáciu významnej látky na zvýšenie priľnavosti a sieťovacieho činidla, dihydrazidu kyseliny adipovej (Adipic acid dihydrazide, ďalej len „ADH“). V predloženej dokumentácii sa uvádza, že ADH bol klasifikovaný ako nebezpečný pre vodné prostredie – kategória Chronická 2) s príslušným výstražným upozornením H411 (Toxický pre vodné organizmy, s dlhodobými účinkami). ADH sa nachádza v polymérových disperziách, ktoré sa bežne používajú v náterových farbách a lakoch na báze vody, aby sa predĺžila životnosť výrobku. Náterové farby s predĺženou životnosťou majú počas svojho životného cyklu menší vplyv na životné prostredie vďaka zníženému počtu opätovných náterov. Podľa dostupných informácií na trhu ešte nie sú dostupné rovnako efektívne a účinné alternatívy. Preto je potrebné poskytnúť výnimku z kritéria 5 rozhodnutia 2014/312/EÚ na používanie ADH v náterových farbách a lakoch, ktorým bola udelená environmentálna značka, a to v prípadoch, keď použitie alternatívnych materiálov nie je technicky realizovateľné, pretože náterový výrobok by spotrebiteľovi neposkytol požadovanú úroveň funkčnosti.

                  (2)

                  Okrem toho ďalšia látka, metanol, vykazuje podľa harmonizovanej klasifikácie CLP akútnu toxicitu (kategória 3) s príslušnými výstražnými upozorneniami H301 (Toxický po požití), H311 (Toxický pri kontakte s pokožkou) a H331 (Toxický pri vdýchnutí) a toxicitu pre špecifický cieľový orgán po jednorazovej expozícii (kategória 1) s príslušným výstražným upozornením H370 (Spôsobuje poškodenie orgánov). Uvedená látka je prítomná ako rezíduum v polymérnových disperziách používaných v náterových farbách a lakoch. Metanol môže vzniknúť ako produkt reakcie alebo nečistota z rôznych surovín v polymérnych disperziách a jeho obsah závisí od obsahu spojiva v náteroch. Preto je jeho obsah v mnohých prípadoch vyšší ako súčasný limit stanovený pre rezíduá v rozhodnutí 2014/312/EÚ. Uvedené suroviny sa používajú na dosiahnutie dôležitých vlastností náterovej farby, ako napríklad zvýšená odolnosť proti oderu za mokra, ktorá je požiadavkou environmentálnej značky EÚ. Uvedené vlastnosti okrem toho prispievajú k zvyšovaniu trvácnosti náterových farieb, ktorá vedie k zníženiu celkového vplyvu na životné prostredie počas životného cyklu náterovej farby vďaka menšiemu počtu opätovných náterov. Podľa informácií o trhu, ktoré predložili držitelia licencie na používanie environmentálnej značky EÚ, bráni uvedená klasifikácia ADH a metanolu v prípade značného počtu náterových farieb a lakov, ktorým bola udelená environmentálna značka EÚ podľa rozhodnutia Komisie 2009/543/ES (4) a rozhodnutia Komisie 2009/544/ES (5), obnove licencie na uvedenú značku. Preto je potrebné poskytnúť výnimku z kritéria 5 rozhodnutia 2014/312/EÚ na použitie metanolu v náterových farbách a lakoch, ktorým bola udelená environmentálna značka, a to v prípadoch, keď nie je technicky možné nahradiť funkčné suroviny, ktoré môžu viesť k prítomnosti metanolu vo výrobku.

                  (3)

                  Po prijatí rozhodnutia 2014/312/EÚ dôležitý konzervačný prostriedok na ochranu povrchov určený do vonkajších náterových farieb a lakov 3-jódprop-2-inyl-butylkarbamát (ďalej len „IPBC“) bol podľa harmonizovanej klasifikácie CLP klasifikovaný ako nebezpečný pre vodné prostredie (kategória Akútna1) s príslušným výstražným upozornením H400 (Veľmi toxický pre vodné organizmy) a nebezpečný pre vodné prostredie – kategória Chronická 1) s príslušným výstražným upozornením H410 (Veľmi toxický pre vodné organizmy, s dlhodobými účinkami). Uvedený konzervačný prostriedok sa používa vo výrobkoch na vonkajšie použitie, najmä vo vlhkom podnebí, na ochranu výrobku pred mikrobiálnym rastom. Jeho základná funkcia a absencia náhrad boli v čase prijatia uvedeného rozhodnutia známe a jeho prítomnosť medzi náterovými farbami, ktorým bola udelená environmentálna značka EÚ, bola preto povolená ako výnimka. Podľa novej harmonizovanej klasifikácie je však daný konečný výrobok klasifikovaný ako nebezpečný pre vodné prostredie (kategória Chronická 3), pričom sa na jeho na označenie vzťahuje požiadavka uviesť príslušné výstražné upozornenie H412 (Škodlivý pre vodné organizmy, s dlhodobými účinkami), ak je IPBC prítomný v koncentráciách nad 0,25 hm. %. V súčasnosti je podľa podľa rozhodnutia 2014/312/EÚ zakázané klasifikovať daný konečný výrobok ako nebezpečný pre vodné prostredie, napriek tomu je prípustné používať IPBC v koncentrácii do 0,65 %. S cieľom umožniť používanie IPBC vo výrobkoch náterových farieb v požadovanej koncentrácii do 0,65 % je nevyhnutné umožniť označovanie konečného výrobku kódom H412.

                  (4)

                  V záujme konzistentnosti a na základe vymedzenia uvedeného v bode 20 článku 2 rozhodnutia 2014/312/EÚ, v ktorom sú „priesvitný“ a „polopriesvitný“ synonymné, by sa malo zmeniť znenie kritéria 3 písm. a) a súvisiaci odkaz v tabuľke 2.

                  (5)

                  V kritériu 5 a zápisoch v bode 1 písm. a), b) a c) dodatku rozhodnutia 2014/312/EÚ sa ukladajú obmedzenia a stanovujú pravidlá používania konzervačných prostriedkov s ohľadom na ich status podľa nariadenia Európskeho parlamentu a Rady (EÚ) č. 528/2012 (6), ktorým sa zriaďuje systém Únie pre schvaľovanie účinných látok v určitých typoch biocídnych výrobkov. S cieľom zabezpečiť, aby tieto obmedzenia a pravidlá boli konzistentné a harmonizované s nariadením (EÚ) č. 528/2012, mali by sa v rozhodnutí 2014/312/EÚ objasniť tieto aspekty: a) vo vymedzeniach pojmov „konzervačné prostriedky používané počas skladovania“ a „konzervačné prostriedky na ochranu povrchov“ by sa mal uviesť odkaz na článok 3 ods. 1 písm. c) nariadenia (EÚ) č. 528/2012; b) malo by sa objasniť, že v bode 1 dodatku by sa pravidlá a podmienky týkajúce sa konzervačných prostriedkov používaných počas skladovania a konzervačných prostriedkov na ochranu povrchov mali uplatňovať na aktívne látky, ktoré sú predmetom preskúmania na účely schválenia alebo ktoré boli schválené na použitie v biocídnych typoch výrobkov a na ktoré sa môžu uplatňovať podmienky schválenia; c) v dodatku by sa mal v rámci skupiny látok 1 vypustiť odkaz na smernicu Európskeho parlamentu a Rady 98/8/ES (7), keďže bola zrušená; d) v požiadavkách na overenie stanovených v dodatku pre konzervačné látky typov a), b) a c) v rámci skupiny látok 1 by sa mal vypustiť odkaz na článok 58 ods. 3 v nariadení (EÚ) č. 528/2012, pretože sa vzťahuje len na osobitné prípady.

                  (6)

                  Rozhodnutie 2014/312/EÚ by sa preto malo zodpovedajúcim spôsobom zmeniť.

                  (7)

                  Opatrenia stanovené v tomto rozhodnutí sú v súlade so stanoviskom výboru zriadeného článkom 16 nariadenia (ES) č. 66/2010,

            PRIJALA TOTO ROZHODNUTIE:
      Článok 1
      Rozhodnutie 2014/312/EÚ sa mení takto:

                  1.

                  V článku 2 sa vymedzenia pojmov „konzervačné prostriedky používané počas skladovania výrobkov“ a „konzervačné prostriedky na ochranu povrchov“ v bodoch 10 a 11 nahrádzajú takto:

                              „10.

                              ‚Konzervačné prostriedky používané počas skladovania výrobkov‘ znamenajú aktívne látky v zmysle článku 3 ods. 1 písm. c) nariadenia Európskeho parlamentu a Rady (EÚ) č. 528/2012 (*), ktoré sú určené na použitie vo výrobkoch typu 6 opísaných v prílohe V k uvedenému nariadeniu. Používajú sa najmä na ochranu výrobkov počas skladovania potláčaním mikrobiálnej kontaminácie s cieľom zabezpečiť ich skladovateľnosť a na ochranu tónovacích farieb, ktoré sa budú dávkovať zo zariadení.

                              11.

                              ‚Konzervačné prostriedky na ochranu povrchov‘ znamenajú aktívne látky v zmysle článku 3 ods. 1 písm. c) nariadenia (EÚ) č. 528/2012, ktoré sú určené na použitie vo výrobkoch typu 7 opísaných v prílohe V k uvedenému nariadeniu, najmä na ochranu filmov alebo náterov potláčaním mikrobiálnej kontaminácie alebo rastu rias s cieľom chrániť počiatočné vlastnosti povrchu materiálov alebo predmetov.

                     (*)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).“"

                  2.

                  Príloha sa mení v súlade s prílohou k tomuto rozhodnutiu.

            Článok 2
      Toto rozhodnutie je určené členským štátom.

         V Bruseli 16. marca 2016

               Za Komisiu

            Karmenu VELLA

               člen Komisie

         (1)  Ú. v. EÚ L 27, 30.1.2010, s. 1.

         (2)  Rozhodnutie Komisie 2014/312/EÚ z 28. mája 2014, ktorým sa ustanovujú ekologické kritériá udeľovania environmentálnej značky EÚ vnútorným a vonkajším náterovým farbám a lakom (Ú. v. EÚ L 164, 3.6.2014, s. 45).

         (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

         (4)  Rozhodnutie Komisie 2009/543/ES z 13. augusta 2008, ktorým sa ustanovujú ekologické kritériá na udelenie environmentálnej značky Spoločenstva vonkajším náterovým farbám a lakom (Ú. v. EÚ L 181, 14.7.2009, s. 27).

         (5)  Rozhodnutie Komisie 2009/544/ES z 13. augusta 2008, ktorým sa ustanovujú ekologické kritériá na udelenie environmentálnej značky Spoločenstva náterovým farbám a lakom určeným na použitie vo vnútorných priestoroch (Ú. v. EÚ L 181, 14.7.2009, s. 39).

         (6)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).

         (7)  Smernica 98/8/ES Európskeho parlamentu a Rady zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

         PRÍLOHA
         Príloha k rozhodnutiu 2014/312/EÚ sa mení takto:

                     1.

                     v kritériu 3a) „Výdatnosť“ sa piaty odsek nahrádza takto: „Nepriehľadné základné náterové farby musia mať výdatnosť najmenej 8 m2 na liter výrobku. Nepriehľadné základné náterové farby so špecifickými tmeliacimi/tesniacimi, penetračnými/spojivovými vlastnosťami a základné náterové farby so špeciálnou priľnavosťou musia mať výdatnosť najmenej 6 m2 na liter výrobku.“

                     2.

                     v kritériu 3 (Efektívnosť použitia) tabuľke 2 sa text „6 m2/l (bez krycej schopnosti)“ v ôsmom stĺpci s označením „Základné náterové farby g)“ a v deviatom stĺpci s označením „Podkladové a základné náterové farby h)“ nahrádza v oboch stĺpcoch takto: „6 m2/l (bez špecifických vlastností)“.

                     3.

                     Doplnok sa mení takto:

                                 a)

                                 v zozname obmedzení nebezpečných látok a výnimiek sa zápis „1. Konzervačné prostriedky pridané k farbivám“, spojivám a konečnému výrobku „oddiel i) Pravidlá týkajúce sa stavu povolenia biocídov“ nahrádza takto:
                                 „i)   Pravidlá týkajúce sa stavu povolenia konzervačných látok
                                 Zloženie náterovej farby môže obsahovať iba tie aktívne látky [v zmysle článku 3 ods. 1 písm. c) nariadenia (EÚ) č. 528/2012], ktoré spĺňajú požiadavky v bodoch 1a), 1b) a 1c) (podľa potreby) a ktoré sú v súlade s článkom 9 ods. 2 nariadenia Európskeho parlamentu a Rady (EÚ) č. 528/2012 schválené na použitie vo výrobkoch typu 6 v prípade 1a) a 1b) alebo vo výrobkoch typu 7 v prípade 1c), alebo sú zahrnuté v prílohe I k uvedenému nariadeniu. Okrem toho sa v hodnotiacej správe musí poskytnúť posúdenie rizika pre profesionálne a spotrebiteľské (neprofesionálne) použitie. Žiadatelia by si mali pozrieť najaktuálnejší zoznam aktívnych látok schválených Európskou úniou (*) a prílohu I k uvedenému nariadeniu.
                                 Zloženie náterovej farby môže obsahovať konzervačné prostriedky, v súvislosti s ktorými bola predložená dokumentácia a ktoré sú predmetom preskúmania, kým sa neprijme rozhodnutie o schválení prechodného obdobia až do prijatia kladného rozhodnutia o schválení aktívnej látky alebo o jej zahrnutí do prílohy I k uvedenému nariadeniu.

                                    (*)  ECHA, biocídne aktívne látky – zoznam schválených aktívnych látok, http://www.echa.europa.eu/web/guest/information-on-chemicals/biocidal-active-substances.“"

                                 b)

                                 v zozname obmedzení nebezpečných látok a výnimiek sa zápisy „1. a) Konzervačné prostriedky používané počas skladovania“ a „1. b) Konzervačné prostriedky pre tónovacie (farbiace) zariadenia“ nahrádzajú takto:

                                                         „a)

                                                         Konzervačné prostriedky používané počas skladovania

                                                Uplatniteľnosť:

                                             Všetky výrobky, pokiaľ nie je uvedené inak

                                             Vo výrobkoch s environmentálnou značkou sa môžu používať konzervačné prostriedky používané počas skladovania s týmito výnimkami z klasifikácie nebezpečnosti:

                                                Klasifikácie s výnimkou: H331 (R23), H400 (R50), H410 (R50/53), H411 (R51/53), H412 (R52/53), H317 (R43)
                                             Konzervačné prostriedky používané počas skladovania s uvedenými výnimkami z klasifikácie musia spĺňať aj tieto podmienky výnimiek:

                                                         —

                                                         Celková súhrnná koncentrácia nesmie presiahnuť 0,060 hm. %.

                                                         —

                                                         Látky klasifikované ako H400 (R50) a/alebo H410 (R50/53) nesmú byť bioakumulatívne. Látky, ktoré nie sú bioakumulatívne, majú hodnotu Log Kow ≤ 3,2 alebo faktor biokoncentrácie (BCF) ≤ 100.

                                                         —

                                                         V prípade tých látok, ktorých používanie je schválené alebo ktoré sú zahrnuté v prílohe I k nariadeniu (EÚ) č. 528/2012, sa musí poskytnúť dôkaz, že sa dodržiavajú podmienky schválenia náterového výrobku.

                                                         —

                                                         Keď sa používajú konzervačné prostriedky, ktoré sú zdrojom formaldehydu, obsah formaldehydu v konečnom výrobku a emisie z neho musia spĺňať požiadavky podľa obmedzenia látok 7 písm. a).

                                                Konzervačné prostriedky používané počas skladovania

                                                Celkový obsah v konečnom výrobku: 0,060 hm. %

                                                Overovanie:

                                             Vyhlásenie žiadateľa a jeho dodávateľa spojiva, podložené CAS číslami a klasifikáciami aktívnej látky v konečnom výrobku a jeho spojive.
                                             Zahŕňa to výpočet koncentrácie aktívnej látky v konečnom výrobku, ktorý vykoná žiadateľ.
                                             Musia sa uviesť všetky vyrábané aktívne látky, v ktorých najmenej 50 % častíc vo veľkostnom rozložení má jeden alebo viac vonkajších rozmerov v rozsahu veľkostí 1 nm – 100 nm.

                                             Špecifické koncentračné limity sa vzťahujú na tieto konzervačné prostriedky:

                                                Koncentračný limit

                                                         i)

                                                         zinkium-pyritión;

                                             0,050 %

                                                         ii)

                                                         N-(3-aminopropyl)-N-dodecylpropán-1,3-diamín.

                                             0,050 %

                                                         b)

                                                         Konzervačné prostriedky pre tónovacie (farbiace) zariadenia

                                             Výnimky v klasifikácii nebezpečnosti a podmienok, uvedené v časti 1 písm. a) sa vzťahujú aj na konzervačné prostriedky používané na ochranu tónovacích farieb počas ich skladovania v zariadeniach pred zmiešaním so základnými náterovými farbami.
                                             Celkový obsah konzervačných prostriedkov pridávaných na ochranu tónovacích farieb, ktoré sa budú dávkovať zo zariadení, nesmie prekročiť hodnotu 0,20 hm. %.
                                             Špecifické maximálne koncentračné limity príspevku k celkovému obsahu konzervačných prostriedkov vo farbive sa týkajú týchto konzervačných prostriedkov:

                                                Celkový obsah konzervačných prostriedkov vo farbive:

                                             0,20 hm. %

                                                Overovanie:

                                             Vyhlásenie žiadateľa a/alebo jeho dodávateľa tónovacej farby, podložené CAS číslami a klasifikáciami aktívnej látky v konečnom výrobku a jeho spojive.
                                             Zahŕňa to výpočet koncentrácie aktívnej látky v konečnom tónovacom výrobku.
                                             Musia sa uviesť všetky vyrábané aktívne látky, v ktorých najmenej 50 % častíc vo veľkostnom rozložení má jeden alebo viac vonkajších rozmerov v rozsahu veľkostí 1 nm – 100 nm.“

                                                         i)

                                                         3-jódprop-2-inyl butylkarbamát (IPBC);

                                             0,10 %

                                                         ii)

                                                         zinkium-pyritión;

                                             0,050 %

                                                         iii)

                                                         N-(3-aminopropyl)-N-dodecylpropán-1,3-diamín.

                                             0,050 %

                                 c)

                                 v zozname obmedzení nebezpečných látok a výnimiek sa zápis „1. c) Konzervačné prostriedky na ochranu povrchov“ nahrádza takto:

                                                         „c)

                                                         Konzervačné prostriedky na ochranu povrchov

                                                Uplatniteľnosť:

                                             Vonkajšie náterové farby, vnútorné náterové farby na osobitné aplikácie

                                             Vo všetkých výrobkoch na vonkajšie použitie a špecifických výrobkoch na vnútorné použitie sa môžu používať konzervačné prostriedky na ochranu povrchov s týmito výnimkami z klasifikácie nebezpečnosti:

                                                Klasifikácie s výnimkou: H400 (R50), H410 (R50/53), H411 (R51/53), H412 (R52/53), H317 (R43)
                                             Konzervačné prostriedky na ochranu povrchov s uvedenými výnimkami z klasifikácie musia spĺňať aj tieto podmienky výnimiek:

                                                         —

                                                         Celková súhrnná koncentrácia nesmie presiahnuť 0,10 alebo 0,30 hm. % (podľa toho, čo je relevantné).

                                                         —

                                                         Látky klasifikované ako H400 (R50) a/alebo H410 (R50/53) nesmú byť bioakumulatívne. Látky, ktoré nie sú bioakumulatívne, musia mať hodnotu Log Kow ≤ 3,2 alebo faktor biokoncentrácie (BCF) ≤ 100.

                                                         —

                                                         V prípade tých látok, ktorých používanie je schválené alebo ktoré sú zahrnuté v prílohe I k nariadeniu (EÚ) č. 528/2012, sa musí poskytnúť dôkaz, že sa dodržiavajú podmienky schválenia náterového výrobku.

                                                   Vyšší celkový obsah a výnimka z požiadaviek v kritériu 5a, ktoré umožňujú klasifikáciu konečného výrobku ako nebezpečného pre vodné prostredie (kategória Chronická 3) a uvádzanie výstražného upozornenia H412, sa vzťahuje na používanie týchto konzervačných prostriedkov na ochranu povrchov iba pri osobitných aplikáciách:

                                                Konzervačné prostriedky na ochranu povrchov

                                                Celkový obsah v konečnom výrobku:

                                                         vnútorné náterové farby určené na použitie v priestoroch s vysokou vlhkosťou vrátane kuchýň a kúpeľní
                                                         0,10 hm. %

                                                         Všetky aplikácie vonkajších náterových farieb
                                                         0,30 hm. %

                                                Overovanie:

                                             Vyhlásenie žiadateľa a jeho dodávateľa spojiva, podložené CAS číslami a klasifikáciami aktívnych látok v konečnom výrobku a jeho spojive.
                                             Musí zahŕňať výpočet koncentrácie aktívnych látok v konečnom výrobku, ktorý vykoná žiadateľ.
                                             Musia sa uviesť všetky vyrábané aktívne látky, v ktorých najmenej 50 % častíc vo veľkostnom rozložení má jeden alebo viac vonkajších rozmerov v rozsahu veľkostí 1 nm – 100 nm.“

                                             kombinácie 3-jódprop-2-inyl butylkarbamátu (IPBC)
                                             vonkajšie náterové farby a laky.

                                                Celkový obsah vonkajších náterových farieb

                                                v prípade kombinácií IPBC

                                             0,650 %

                                             Špecifické koncentračné limity sa vzťahujú na tieto konzervačné prostriedky:

                                             zinkium-pyritión.

                                             0,050 %

                                 d)

                                 v zozname obmedzení nebezpečných látok a výnimiek sa zápis „8. Látky, spojivá a polymérové disperzie“ dopĺňa takto:

                                                         „8.

                                                         Látky v spojivách a polymérových disperziách

                                                         a)

                                                         Spojivá a sieťovacie činidlá

                                                Uplatniteľnosť:

                                                         —

                                                         vnútorné/vonkajšie laky na obloženie

                                                         —

                                                         dekorácia, ochrana a natieranie dreva

                                                         —

                                                         kovové náterové látky

                                                         —

                                                         podlahové náterové látky

                                                         —

                                                         náterové látky s vysokým stupňom lesku

                                                         —

                                                         architektonické a dekoratívne náterové látky

                                             dihydrazid kyseliny adipovej (ADH) používaný na zvýšenie priľnavosti alebo ako sieťovacie činidlo

                                             1,0 hm. %

                                                Overovanie:

                                             Žiadateľ a jeho dodávatelia surovín poskytnú vyhlásenie podložené výpočtami alebo protokolom o analytickej skúške.

                                                         b)

                                                         Produkty reakcií a rezíduá

                                                Uplatniteľnosť:

                                             Výrobky so systémami polymérových spojív

                                             Prítomnosť zvyškového metanolu je obmedzená a závisí od obsahu spojiva v konečnom výrobku.

                                                Overovanie:

                                             Žiadateľ a jeho dodávatelia surovín poskytnú vyhlásenie podložené výpočtami alebo protokolom o analytickej skúške.“

                                                         —

                                                         viac ako 10 % a najviac 20 % obsahu spojiva v konečnom výrobku

                                             0,02 hm. %

                                                         —

                                                         viac ako 20 % a najviac 40 % obsahu spojiva v konečnom výrobku

                                             0,03 hm. %

                                                         —

                                                         viac ako 40 % obsahu spojiva v konečnom výrobku

                                             0,05 hm. %


               14.2.2007

               SK

               Úradný vestník Európskej únie

               L 42/23

      ROZHODNUTIE RADY

   z 12. februára 2007,
   ktorým sa vymenúva španielsky člen Výboru regiónov
   (2007/96/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh španielskej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku skončenia funkčného obdobia pána Pasquala MARAGALLA i MIRA sa uvoľnilo jedno miesto člena Výboru regiónov,

         ROZHODLA TAKTO:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2010, vymenúva:
   pán José MONTILLA AGUILERA
   Presidente de la Generalitat de Cataluña
   ako náhrada za pána Pasquala MARAGALLA i MIRA.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 12. februára 2007

            Za Radu

            predseda

         F.-W. STEINMEIER

      (1)  Ú. v. EÚ L 56, 25.2.2006, s. 75.


title: Rozhodnutie výkonného výboru z 21. apríla 1998 o činnosti jednotky task force [SCH/Com-ex (98) 1 rev. 2]

text:
Dôležité právne oznámenie

|

41998D0002

Úradný vestník L 239 , 22/09/2000 S. 0191 - 0192

		Rozhodnutie výkonného výboruz 21. apríla 1998o činnosti jednotky task force[SCH/Com-ex (98) 1 rev. 2]VÝKONNÝ VÝBOR,so zreteľom na článok 132 Dohovoru, ktorým sa vykonáva Schengenská dohoda,so zreteľom na článok 6 uvedeného dohovoru,ROZHODOL TAKTO:Berúc do úvahy nárast počtu cudzích štátnych príslušníkov imigrujúcich do schengenských štátov, najmä štátnych príslušníkov Iraku a ostatných štátov, je nevyhnutné, v kontexte už vydaných alebo v súčasnosti prejednávaných odporúčaní v Európskej únii, zintenzívniť kontroly na vonkajších hraniciach a prijať praktické kroky na zabezpečenie efektívnosti takýchto kontrol v súlade so spoločným plánom.V súlade s rozdelením právomocí v rámci schengenských pravidiel je možné venovať osobitnú pozornosť najmä faktorom atraktívnosti, zvýrazňujúcim toto nezákonné prisťahovalectvo, pričom treba mať na zreteli skutočnosť, že ostatné subjekty majú riešiť príčiny tohto javu v regiónoch pôvodu a tranzitu.Výkonný výbor navrhuje, aby schengenské štáty okamžite začali vykonávať tieto opatrenia na kontrolu na vonkajších hraníc, berúc do úvahy odporúčania zamýšľané v rámci Európskej únie v iných oblastiach, zdôrazňujúc aj potrebu prijať primerané kroky na vykonávanie Dublinského dohovoru:- posilnenie vstupných kontrol na vonkajších hraniciach rozmiestnením ďalšieho personálu a modernej technológie,- zabezpečenie letiskových oblastí neprístupných pre verejnosť s ohľadom na lety z krajín mimo schengenského územia a prestupujúcich pasažierov; paralelné opatrenia v prístavoch vybavujúcich medzinárodnú prepravu,- poskytnutie vzájomnej pomoci pri počiatočnej a ďalšej odbornej príprave tak personálu zodpovedného za vykonávanie kontrol na letiskách a v prístavoch, ako aj personálu letísk, napríklad prostredníctvom dvojstranných výmenných programov; väčšie využitie a recipročné poskytovanie modernej technológie a zvýšenie počtu rozmiestneného personálu,- inšpekcia trajektov tak počas nakládky, ako aj pri vyplávaní na more,- vykonávanie a podpora zosúladenia sankcií a dohôd s prepravcami dopravujúcimi nelegálnych prisťahovalcov do schengenského priestoru,- vykonávanie kontrol pred nalodením v obzvlášť rizikových miestach odchodu, ktoré sa ešte majú špecifikovať,- výmena informácií o trasách a spôsoboch páchania trestných činov využívaných na pašovanie nelegálnych prisťahovalcov, zintenzívnenie praktickej spolupráce medzi policajnými orgánmi a orgánmi ochrany hraníc, zintenzívnenie spolupráce medzi týmito orgánmi a styčnými úradníkmi zo schengenských štátov pracujúcimi v tretích krajinách; výmena úradníkov zo zmluvných strán vzájomnou dohodou s cieľom sledovania účinnosti opatrení na zamedzenie nelegálneho prisťahovalectva,- v súlade s príslušným vnútroštátnym právom, odobratie odtlačkov prstov od každého cudzieho štátneho príslušníka nelegálne vstupujúceho do schengenskej oblasti, totožnosť ktorého nie je možné s istotou určiť na základe platných dokladov; uchovanie odtlačkov s cieľom informovať orgány v ostatných schengenských štátoch; majú sa dodržiavať zásady práva na ochranu osobných údajov platné v Európskej únii,- v súlade s príslušným vnútroštátnym právom, zabránenie unikania pred spravodlivosťou tých štátnych príslušníkov nelegálne vstupujúcich do schengenskej oblasti, ktorých totožnosť nie je možné s istotou určiť, a to buď dovtedy, kým ich totožnosť nie je jednoznačne určená, alebo kým nie sú nariadené a vykonané opatrenia požadované cudzineckou políciou,- okamžité vyhostenie cudzích štátnych príslušníkov, ktorí nelegálne vstúpili na územie zmluvných strán, pokiaľ nemajú žiadne právo na ňom zostať,- podpora rokovaní o readmisných dohodách medzi schengenskými štátmi na jednej strane a Tureckom, Českou republikou, Slovenskou republikou, Maďarskom a Slovinskom na strane druhej,- zlepšovanie praktickej spolupráce medzi schengenskými štátmi pri uplatňovaní Dublinského dohovoru.Tieto opatrenia sa vykonajú:- pri rešpektovaní národnej suverenity každého zo štátov,- v súlade s vnútroštátnym právom zmluvných strán, inými slovami, ak tak umožňuje vnútroštátne právo,- bez toho, aby boli dotknuté ustanovenia existujúcich dvojstranných dohôd,- v súlade so Schengenským vykonávacím dohovorom, a najmä s jeho článkami 134 a 142, najmä pokiaľ ide o Dublinský dohovor.Vzhľadom na potrebu riadiť vykonávanie týchto opatrení a stavať na nich, požaduje sa, aby predsedajúca krajina zriadila jednotku task force, zloženú aspoň zo zástupcov šiestich najviac dotknutých štátov. Táto jednotka task force sa má schádzať v krátkych intervaloch a podávať správy výkonnému výboru.Toto rozhodnutie sa má vykonávať ako doplnok akčného plánu EÚ. Nevyhnutná koordinácia sa má uskutočniť na úrovni výboru K4 a centrálnej skupiny.V Bruseli 21. apríla 1998PredsedaJ. Vande Lanotte--------------------------------------------------


title: Rozhodnutie Rady 2012/212/SZBP z  23. apríla 2012 , ktorým sa mení a dopĺňa rozhodnutie 2010/639/SZBP o reštriktívnych opatreniach voči Bielorusku

text:
               25.4.2012

               SK

               Úradný vestník Európskej únie

               L 113/11

         ROZHODNUTIE RADY 2012/212/SZBP
   z 23. apríla 2012,
   ktorým sa mení a dopĺňa rozhodnutie 2010/639/SZBP o reštriktívnych opatreniach voči Bielorusku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 25. októbra 2010 prijala rozhodnutie 2010/639/SZBP (1).

               (2)

               Do rozhodnutia 2010/639/SZBP je potrebné vložiť výnimku zo zmrazenia aktív, aby sa zabezpečilo, že bude možné uvoľniť finančné prostriedky alebo hospodárske zdroje alebo ich dať k dispozícii na oficiálne účely diplomatických misií alebo konzulárnych úradov alebo medzinárodných organizácií, ktoré v súlade s medzinárodným právom požívajú imunity.

               (3)

               Rozhodnutie 2010/639/SZBP by sa malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   V článku 3 ods. 1 rozhodnutia 2010/639/SZBP sa dopĺňa toto písmeno:

               „e)

               určené na platbu na účet alebo z účtu diplomatickej misie alebo konzulárneho úradu alebo medzinárodnej organizácie, ktorá v súlade s medzinárodným právom požíva imunity, pokiaľ sú takéto platby určené na oficiálne účely diplomatickej misie alebo konzulárneho úradu alebo medzinárodnej organizácie.“.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 23. apríla 2012

            Za Radu

            predsedníčka

         C. ASHTON

      (1)  Ú. v. EÚ L 280, 26.10.2010, s. 18.